Aussies uit veld geslaan oor Bokke onttrek | Netwerk24
Australië se rugbybase is onkant betrap deur Suid-Afrika se onttrekking aan die Rugbykampioenskap, waarin die Springbokke die verdedigende kampioen is. Foto: Getty Images
Die Suid-Afrikaanse Rugbyunie (Saru) het Vrydag aangekondig die Springbokke sal weens kommer oor die spelers se welstand nie vanjaar in die reeks in Australië speel nie. Dit beteken die titel sal vanjaar net deur drie van Sanzaar se vier lidlande (Nieu-Seeland, Australië en Argentinië) beslis word en die Aussies met 'n spreekwoordelike gat in die geldsak laat.
"Ons sal 'n manier hierdeur vind," het RA se voorsitter, Hamish McLennan, Woensdag aan verslaggewers gesê.
"Ons was verras want Suid-Afrika het ingestem tot die toernooi en die skedulering, so ons was teleurgesteld dat hulle besluit het om te onttrek.
"Dit gaan ons nogal heelwat geld kos, maar ons sal dit hanteer . . . Ons het tot dusver bewys ons (RA) is 'n veerkragtige organisasie."
Hamish McLennan Foto: Getty Images
McLennan het gesê daar is geen sprake dat skadevergoeding van Saru geëis sal word nie, maar bevraagteken die wysheid van die besluit.
"Ek dink dit was duidelik dat (die kompetisie) goed vir almal sou wees," sê hy.
"As jy kyk na Suid-Afrika: hul topspelers sou vir 20 maande nie toetsrugby gespeel het nie teen die tyd dat die (Britse en Ierse) Leeus volgende jaar daar aankom.
"Ons sou hulle oorgenoeg tyd gegee het om voor te berei vir die toetse. Ons het reeds die Argentyne hier en hulle is baie tevrede met hoe hul voorbereidings verloop. Ons is verward (oor Suid-Afrika se besluit), maar ons moet aanbeweeg."
Wat die toekoms betref is McLennan vol vertroue dat die Rugbykampioenskap volgende jaar met al vier sy lidlande sal plaasvind.
Hy het ook gesê beplanning vir aanstaande jaar se Superreeks gaan soos gewoonlik aan, en die Aussies is in gesprekke met Nieu-Seeland se rugbybase oor 'n kompetisie tussen dié nasies se spanne.
"Ons kyk steeds na 'n plaaslike kompetisie, met wedstryde teen die Nieu-Seelanders (ná die seisoen). Ons probeer iets hieroor met ons Kiwi-vriende vasmaak en sal oor die volgende maand of so weet hoe dinge sal lyk.
"Ons sal aanhou probeer om 'n ANZAC-blok te vorm. Ek dink dit sal baie magtig op die wêreldverhoog wees. Ons spelers sal beter wees as ons elke week teen die Kiwi's speel en dis wat die uitsaaiers en ondersteuners wil hê.
"Van ons kant is daar niks in die pad daarvan nie. Dis in Nieu-Seeland se hande om te besluit wat hulle wil doen." – Reuters
Meer oor: Bokke | Toetsrugby | Springbokke | Wallabies | All Blacks | Bledisloebeker | Rugbykampioenkap